Neuralink vil oversætte dine tanker til tekst

Forestil dig, at du bare tænker en sætning – og så dukker den op på skærmen foran dig. Ifølge Elon Musks hjernebaby, Neuralink, er det ikke nogen utopisk tanke. Tværtimod vil selskabet allerede i oktober starte et nyt klinisk forsøg i USA, hvor deres chip direkte kan oversætte tanker til tekst.

”Hvis du forestiller dig at sige noget, kan vi fange det,” forklarede Neuralinks præsident DJ Seo tidligere på ugen.

Planen er i første omgang at hjælpe mennesker, der har mistet evnen til at tale. I stedet for at famle med virtuelle tastaturer, kan de få deres tanker omsat til ord – hurtigere og mere direkte end nogensinde. For de mennesker kan det være forskellen mellem tavshed og en stemme.

Musk tænker længere

Men som altid med Musk stopper visionerne ikke her. Ifølge DJ Seo kan vi om bare tre-fire år se helt raske mennesker med Neuralink-implantater. Forestil dig at kommunikere med den nyeste AI-model i samme hastighed, som du tænker – og få svaret tilbage direkte i dine AirPods.

Her ligger også bekymringen. For selv om teknologien kan være livsforandrende for mennesker med alvorlige handicap, åbner den også døren til en verden, hvor vi bogstaveligt talt lukker Silicon Valley ind i vores hoveder. Historien viser, at vi ikke altid er lige gode til at håndtere ny teknologi – spørg bare social mediernes algoritmer eller AI’s mørkere sider.

Neuralink har i dag flere kliniske forsøg i gang på tværs af USA, Canada, Storbritannien og De Forenede Arabiske Emirater. I USA kører det såkaldte PRIME-studie, hvor patienter med fuld lammelse får indopereret en chip, der lader dem styre en cursor eller skrive med tankens kraft.

I Canada er et lignende forsøg godkendt med seks patienter, blandt andet med ALS eller rygmarvsskader. I Storbritannien er hospitaler som UCLH og Newcastle Hospitals koblet på, men detaljerne er endnu sparsomme, mens et forsøg i UAE også er sat i gang – her med fokus på at teste teknologien i en bredere international kontekst. Samlet set er formålet at dokumentere, at Neuralinks implantat kan give mennesker med alvorlige handicap en ny form for kommunikation og kontrol.

Neuralink vil oversætte dine tanker til tekst