Nu må Elon Musks Neuralink give mennesker mikrochip i hjernen

Den amerikanske sundhedsmyndighed Food and Drug Administration, FDA, har givet Neuralink tilladelse til at starte eksperimenter på mennesker. Det Elon Musk-ejede firma har i årevis arbejdet på en brugerflade, der skal forbinde hjerne og computer.

Nyheden kommer fra selskabet selv, der har offentliggjort den på det ligeledes Musk-ejede Twitter.

Her fortæller Neuralink samtidig, at de endnu ikke har åbnet for rekruttering af forsøgspersoner. Der vil dog snart komme informationer om dette, loves det.

We are excited to share that we have received the FDA’s approval to launch our first-in-human clinical study!

This is the result of incredible work by the Neuralink team in close collaboration with the FDA and represents an important first step that will one day allow our…
— Neuralink (@neuralink) May 25, 2023

Selskabet har tidligere sagt, at de i første omgang håber at teste systemet på personer med lammelser. Mere konkret personer med rygmarvsskader.

Neuralink-chippen indopereres af en robot og kan sende signaler til en computer. På sigt kan signalerne fra eksempelvis lamme personers hjerner bruges til at betjene et eksoskelet eller en kunstig robotarm på personer, der har mistet armen.

Læs mere: Se abe spille Pong med tankens kraft.

For to år siden viste selskabet en video med en abe, der spiller Pong ved tankens kraft. Det kan den gøre takket være den Neuralink-mikrochip, der er opereret ind i hjernen på aben.

Året tidligere viste Elon Musk en demo, hvor svinet Gertrude havde fået indopereret en Neuralink-mikrochip i hjernen. Noget der skabte furore hos dyreværnsorganisationen PETA. Dengang blev det demonstreret, at Neuralink kunne læse og afkode signalerne fra Gertrudes hjerne.

Dagens nyhed er et stort gennnembrud for selskabet, der har oplevet flere benspænd siden chippen først blev præsenteret. Virksomheden er blandt andet blevet beskyldt for at være voldelig over for sine forsøgsdyr og overtræde transportregler ved forsendelse af implantater, der er forurenet med abevæv og patogener.

Nu må Elon Musks Neuralink give mennesker mikrochip i hjernen